**КАК ГЪСЕНИЧКАТА СЕ СЪБУДИ ИЛИ КАК СЕ РАЖДАТ ПЕПЕРУДИ**

Мая Дългъчева

[web](http://liternet.bg/publish/mdylgycheva/index.html)

В едно утро лятно със слънчице златно гъсеничката отвори очи, погъделичкана от ярките лъчи. Прозя се, протегна се и си рече:

- Мммм, време за разходка е вече. Ще тръгна полечка по тази пътечка, пък дано най-накрая се запозная с някой, с когото да си играя!

- Скучно е да бъдеш сам  
в този свят голям -  
със приятели мечтая  
аз да си играя...

Вървяла гъсеничката, вървяла, вървяла... Зад тревите надзъртала и си пяла, додето внезапно спряла. Защо ли? Съзряла три буболечета с червени елечета. Към тях приближила с усмивка мила.

- Привет, буболечета с червени елечета! Аз съм гъсеничка. А вие, простете, кои сте, кажете?

- Ние сме красивите калинки. И това не са елечета, а пелеринки!

- Гледай колко сме модерни -  
алени, на точки черни.  
Бяхме с другите калинки  
в школата за балеринки.  
Ще завършим този танц  
с пирует и реверанс...

- А пък ти си без червена пелеринка... И си тромава за балеринка... И изобщо, не си за нас. На добър час!

Вървяла гъсеничката, вървяла, вървяла... Зад тревите надзъртала и си пяла, додето внезапно спряла. Защо ли? Съзряла на близкия друм един момък, който вдигал ужасен шум! Натам приближила с усмивка мила.

- Аз съм гъсеничка. А вие, простете, кой сте, кажете? И защо вдигате такава врява?

- Малката, нещо ти става! Не различаваш рок от гълчава! Бжжж! Бжжж!

- Рокпевецът Бръмбаран  
е прочут от Рим до Кан,  
защото всеки уважава,  
познава и признава  
добрия музикант!

- Ох, забръмча ми главата! - гъсеничката се свила в тревата.

- Нали! Нали!?

- Дори ме боли...

- Я си върви по пътя тогава! От теб ни звезда, нито публика става!

Вървяла гъсеничката, вървяла, вървяла... Зад тревите надзъртала и си пяла, додето внезапно спряла. Защо ли? Съзряла да жужи над цветята златна девойка с гърненце в ръката. Към нея приближила с усмивка мила:

- Аз съм гъсеничка. А вие, простете, коя сте, кажете?

- Хей, пчелици-сестрици, елате насам! Тази малка госпожица няма ли срам? Представете си, коя съм, ме пита! Нима не си чувала за медена пита?

- Жу-жу-жин, жу-жу-жин, кой лети под свода син?  
Ние, златните пчелички със работните ръчички.  
Виж, от билки и цветенца сбираме прашец в гърненца,  
после си варим в пчелина мед за цялата година.  
Жу-жу-жин, жу-жу-жин, идвай в нашия пчелин -  
ще научиш тук подред как се прави сладък мед!

- Но аз не мога да летя, а само бавничко пълзя. Как да събера прашец? Как да си варя медец?

- Че ти нищо не умееш! За какво живееш? Поне да беше красива, че златна рокля да ти отива...

Вървяла гъсеничката, вървяла, вървяла... Зад тревите надзъртала и си пяла, додето луната изгряла. И тогава внезапно съзряла в мрака, сред храсталака, току пред нея, едно топло фенерче да грее. И пак приближила с усмивка мила:

- Аз съм гъсеничка. А вие, простете, коя сте, кажете?

- Аз съм светулка - блещук, блещук...  
В тъмното светя ту там, ту тук.  
Скитам на воля в гори, в села...  
Аз съм фенерче с крила - ла-ла-ла!  
Лунна трошица в гъстия мрак -  
смело летя на зиг-заг...  
Дзак!

- Искаш ли със мен да си играеш?

- Ако се научиш да сияеш.

- Ще ми покажеш ли как се сияе?

- О, голям майсторлък това е! Но е нужен талант, то се знае...

Тогава гъсеничката се сви в мрака и заплака - беше невзрачна наглед, не умееше да играе балет, от рок не разбираше, мед не събираше... Не умееше и да свети в нивите лете. И изобщо, защо ли се е родила само с едната си усмивка мила?

- Да можех поне хубавица да стана... А то - нищо и никаква дебелана! Кой ще дружи с такава буба безполезна? О, ще ми се от света да изчезна!

И плакала, плакала сред тежки въздишки, а от сълзите й ставали нишки, които я увили като одеяло в едно пашкулче топло и бяло. Накрая, от плач изнемощяла, гъсеничката заспала.

Но призори се разбудила от странен звук. Някой чукал по пашкулчето: чук-чук-чук!

- Чук-чук-чук! Ама че сънливи пеперуди - и гръм не може да ги събуди! Я да изсвиря една ръченица за спящата хубавица!

- Цигу-мигу, цигу-миг, аз съм цигулар велик.  
Ставай, миличка, от сън, че е утро вече вън!  
Цигу-мигу, цигу-миг, идва твоят звезден миг!

- Благодаря, маестро, но сте сбъркали адреса - мене никой в гората не ме хареса.

- Но погледни се - та ти си прекрасна! Я излизай от тази хралупа тясна! Изправи главата, разпери крилата - като тебе втора няма във гората!

И щурецът продължил да свири, додето от поляни и баири дотичали всички: пчелички-сестрички, калинки-балеринки, Бръмбаран и светулката да видят кого Щурчо възпява с цигулката.

А малката гъсеничка не можела да се начуди - мислела, че само в приказките гъсеничките се превръщат в пеперуди. Размахвала щастливо крилата, рисувани сякаш с бои от дъгата, и на всички простила, защото си била още с предишната усмивка мила. И предишната песничка своя запяла, и танцувала, цялата засияла...

- Скучно е да бъдеш сам  
в този свят голям.  
С вас, приятели, мечтая  
аз да си играя...

И аз там бях, смях се, пях, играх... И нещичко разбрах: ако срещнеш на някоя крива пътечка нищо и никаква буболечка, не я подминавай, не я натъжавай, че може би тя в сърчицето си крие една пеперудена цветна магия!